text: Bakkefean
  
  
  Gemeente | Opsterlân | ||||
  Ynwennertal (2005) | 2034 | ||||
  Webstee | http://www.bakkeveen.nl |
  Bakkefean is in Frysk doarp yn 'e gemeente Opsterlân. It leit net sa eastlik fan Drachten, noch fier westlik fan it trijeprovinsjepunt (dêr't de grinzen fan Fryslân, Grinslân en Dringe gearkomme). Bakkefean hie yn 2005 goed 2.000 ynwenners. Yn 'e himrik fan Bakkefean leit ek de buorskip Allardseach.
  Ynhâld
  Skiednis[bewurkje seksje | boarne bewurkje]
  Troch dat Bakkefean op in âlde sânrêch leit en boppedat by in trochgong yn it fean dy't hjir eartiids wie, luts it plak al sûnt de Stientiid ferkear. It doarp waard it earst neamd as it plak dêr't yn 1231 de Fryske helptroepen fan de biskop fan Utert en Drinten in fjildslach útfochten hienen.
  Yn de 13e iuw wenne hjir de kluzener Doda. Syn neifolgers ferienigen harren mei kleaster Mariëngaard, sa ûntstie de úthôf Mariengaard, leveransier fan turf. Yn de Tachtichjierrige Oarloch (1583) waard it doarp, mei de tsjerke, troch de Spanjerts ferwoaste. It hjoeddeistige Bakkefean is ûntstien oan de feart by de feanûntginning yn 1660. It is dêrtroch in echt streekdoarp.
  Besuden en súdwestlik fan in dobbe oan de Miumer, krekt efter de Bakkefeanster dunen, binne restanten fan in fol-midsiuwsk doarp fûn. It doarp moat al foar 1230 ferdwûn wêze.
  Gea[bewurkje seksje | boarne bewurkje]
  Bakkefean leit middenyn in boskryk gebiet mei ôfwikseljende heide- en sânflakten dy't op de grins mei Grinslân en Drinte lizze. Eastlik fan it doarp leit It Mandefjild; oant 1925 ta in grut heidefjild oant de Drintske grins ta, yn syn hiele hear en fear, mar doe foar it grutste part ûntgûn en oanmakke.
  In trijetal organisaasjes beheart de gebieten: Natuermonuminten, Steatsboskbehear en It Fryske Gea. Ut in skieppekoai op de oangrinzjende heide fan Allardseach wei wurdt de heide fan Bakkefean troch in skieppekudde beweide. Der rinne ek Exmoor-ponnys en Skotske Heechlanners frij yn it heidegebiet om.
  Bakkefean is in brinkdoarp. De brink leit yn it sintrum fan it doarp. Bakkefean leit yn it eastlike streamgebiet fan it rivierke Keningsdjip dat eastlik fan Bakkeveen ûntspringt. De beekdelte fan dit Keningsdjip wurdt opnij ynrjochte wêrby't de beek syn oarspronklike kronkeling weromkrije sil.
  Slotpleats[bewurkje seksje | boarne bewurkje]
  Yn Bakkefean stiet it histoaryske lângoed de Slotpleats út 1818, mids prachtige bosken. It wurdt no brûkt as Teehûs en as startpunt fan de ekskurzjes fan Natuermonuminten yn de bosken by Bakkefean. Efter de Slotpleats stiet it âlde koetshûs dat nei in renovaasje brûkt wurdt as VVV-kantoar. De Slotpleats sels is yn 2006 restaurearre en de tunen en hôven om it lânhûs binne yn âlde swidens opknapt.
  Yn de slotpleatsbosk leit de Stjerreskâns, in seishoekige skâns dy't grif yn de 18e iuw oanlein is. It fermoeden bestiet dat hy nea in militêre funksje hân hat en foar oefendoeleinen oanlein is, alhoewol't de skâns oan de iuwenâlde Beakendyk leit; yn eardere tiden ien fan de pear heger lizzende trochgongen op de moerassige rûte fan de Fryske stêden nei Drinte. Dat soe betsjutte kinne dat de Stjerreskâns wol in ferdigeningsfunksje hân hat.
  Neist de neamde Stjerreskâns leit in grutte, ûndjippe heidemar. Winterdeis as der riden wurde kin is it iis al gau fertroud en kin der op dizze stjerrebaan riden wurde tsjin de boskrâne fan de Slotpleatsbosk.
  Monumint[bewurkje seksje | boarne bewurkje]
  Mei njoggen oaren waard keunstner Hendrik Nicolaas Werkman yn 1945 yn Bakkeveen fusillearre troch in Dútske fjoerpeloton, trije dagen foar de befrijing fan Noard-Nederlân. De redenen foar syn arrestaasje en eksekúsje binne noait goed dúdlik wurden. Hy leit begroeven op it begraafplak fan Bakkefean en yn it doarp stiet in monumint as oantinken oan de tsien fusillearden.
  Mienskip[bewurkje seksje | boarne bewurkje]
  Ferienings[bewurkje seksje | boarne bewurkje]
  - De Twakamp - folkstúntsjes
  - Dúnsjongers - koar
  - Nij Begjin - toaniel
  - Kwiek - gymnastyk
  - Vitesse - dowen
  - VV Bakkefean - fuotbal
  - Follybalferiening Bakkefean
  Befolking[bewurkje seksje | boarne bewurkje]
  Rekreaasje[bewurkje seksje | boarne bewurkje]
  Bakkeveen stiet tsjintwurdich foaral bekend as rekreaasjegebiet mei attraksje- en fakânsjeparken. Troch it toerisme hat Bakkefean in goed foarsjenningenivo lykas in grutte supermerke en goede busferbiningen mei Drachten en Assen. Der is no ek in spesjaal boskpaad foar rolstuollers. It paad is sawat 1.5 km. lang en begjint en einicht by de útsjochtoer flakby it swimbad Dúndelle.
  Attraksjes[bewurkje seksje | boarne bewurkje]
  - Doalhôfpark mei útsjochtoer
  - Dúndelle - iepenloftswimbad
  - 't Mandeskar - ferfeantershúske en in bysûndere tún.
  Skotske Heechlanner by (Allardseach)
  Ferskaat[bewurkje seksje | boarne bewurkje]
  - Yn Madurodam hat it gebou fan de Folkshegeskoalle Allardseach yn't lyts.
  Strjitten[bewurkje seksje | boarne bewurkje]
  Alle strjitten yn Bakkefean.
  Berne yn Bakkefean[bewurkje seksje | boarne bewurkje]
  - Tjeerd Halbes (1740), lânbesitter en politikus
  - Riemer van der Velde (1940), foarsitter fuotbalklup
  - Eddy Schurer (1964), hurdfytser
  - André van Tuinen (1974), fuotballer